Ole Henrik Magga

Ole Henrik Magga (riegádan  borgemánu 12. beaivve 1947) lea gielladutki, professor ja politihkkár. Son lea Guovdageainnus eret.

Gielladutki Magga
Gielladutki Ole Henrik Magga lea dovdosamos syntaktihkkárin. Su magisttardutkamuš «Lokative læt-setninger i samisk» gieđahallá dakkár syntávssa teoriija klassihkalaš fáttá nugo eksistentiála- ja habitiivacealkagiid. Seammalágan struktuvrrat gávdnojit eará urálalaš gielain. Su nákkosgirji jagi 1986 gieđahallá sámegiela cealkkavástagiid struktuvrra, earenoamážit modálavearbbat ja infinitiivvat váikkuhit nuppit nuppiide.

Jagi 1987 go Knut Bergsland manai ealáhahkii, Magga šattai fennougristihka professoran Oslo universitehtas. Oslo universitehtas son vulggii Sámi allaskuvlii Guovdageainnus, gos son bargogođii allaskuvlladoseantan jagi 1990 ja professorin jagi 1997. 

Magga lea leamašan Norgga dieđaakatemiija miellahttun 1993 rájes.

Politihkkár Magga
Magga doaimmai Norgga Sámiid Riikasearvvi jođiheaddjin jagi 1980 rájes gitta jahkái 1985. Jagi 1989  son lei vuosttaš sámediggepresideanta Norggas (1989–1997). Magga lei maiddái searvvis asaheamen ON bissovaš foruma (WCIP Kanádas jagi 1976). Jagiid 1992–1995 Magga lei mielláhttun ON-kultturkommišuvnnas (. Jagi 2002 Magga šattai ON bistevaš foruma vuosttaš jođiheaddjin.

Bálkkašumit
Jagi 2006 Magga nammaduvvui Gonagaslaš Bassi Olava ortnega kommandevran «su doaibmamovttabarggu ovddas sámiid ja eamialbmogiid oktavuođas».Pressemelding 23.10.2006: Ole Henrik Magga Kommandør av Den Kongelige Norske St Olavs Orden

21. sámekonfereanssas Tråantes Magga oaččui gudnebálkkasumi.

Duodji
 Lokative læt-setninger i samisk. Dieđut 1978.
 Modalverb og infinitiv innen verbalet : prosjektrapport. Dieđut 1982.
 Infinitives within the VP in Northern Sami: The accusative with infinitive. i: Riepmočála (1984)
 Studier i samisk infinitivsyntaks. Doktoravhandling, Universitetet i Oslo. 1986.

 Gáldut 

Kategoriija:Sápmelaš politihkkárat
Kategoriija:Riegádeamit 1947
Kategoriija:Guovdageaidnulaččat
Kategoriija:Norgalaš gielladutkit
Kategoriija:Sápmelaš gielladutkit